ROZHODNUTIE RADY
z 19. júla 2004
o dátume uplatňovania smernice Rady 2003/48/ES zo dňa 3. júna 2003 o zdaňovaní príjmov z úspor v podobe výplaty úrokov
(2004/587/ES)
RADA EURÓPSKEJ ÚNIE,
so zreteľom na smernicu 2003/48/ES (1), a najmä na jej článok 17 ods. 3,
so zreteľom na návrh Komisie,
keďže:
(1)
Článok 17 ods. 2 smernice 2003/48/ES ustanovuje podmienky na uplatňovanie ustanovení smernice od 1. januára 2005.
(2)
V súlade s článkom 17 ods. 3 smernice 2003/48/ES, Rada na základe správy Komisie prišla pred 1. júlom 2004 k záveru, že podmienky ustanovené v článku 17 ods. 2 smernice 2003/48/ES nemožno splniť, s ohľadom na dátumy nadobudnutia platnosti príslušných opatrení v tretích krajinách a dotknutých závislých alebo pridružených územiach.
(3)
Článok 17 ods. 3 smernice 2003/48/ES ustanovuje, že ak Rada nerozhodne, že podmienka ustanovená v ods. 2 tohto článku bude splnená, prijme, uznášajúc sa jednomyseľne na návrh Komisie, nový dátum na účely ods. 2.
(4)
Na základe správy Komisie a príslušných členských štátov sa zdá, že každá z tretích krajín a závislých alebo pridružených území, uvedených v článku 17 ods. 2 smernice 2003/48/ES, bude schopná splniť podmienky, ktoré sú ustanovené v tomto odseku do 1. júla 2005.
(5)
Preto je potrebné, aby bol dátum 1. júl 2005 prijatý ako nový dátum na účely článku 17 ods. 2 smernice 2003/48/ES, pričom tento dátum podlieha aj podmienkam, ktoré sú ustanovené v uvedenom odseku.
(6)
Z dôvodov právnej istoty prevádzkovateľov a daňových poplatníkov, toto rozhodnutie by malo byť prijaté ako naliehavá záležitosť, ktorá odôvodňuje výnimku zo šesťtýždňovej lehoty, ktorá je stanovená v bode I.3 Protokolu o úlohe národných parlamentov v Európskej únii,
PRIJALA TOTO ROZHODNUTIE:
Článok 1
Dátum „1. január 2005“, ktorý je uvedený v článku 17 ods. 2 smernice 2003/48/ES, sa nahrádza dátumom „1. júl 2005“.
Článok 2
Toto rozhodnutie je adresované členským štátom a uverejní sa v Úradnom vestníku Európskej únie.
V Bruseli 19. júla 2004